ສະພາ​ກຣິສ ບໍ່​ສາມາ​ດເລືອກ​ເອົາ ​ປະທານາທິບໍດີຄົນ​ໃໝ່ ໃນການລົງຄະແນນສຽງ ຮອບສຸດທ້າຍ
ທ່ານ Stavros Dimas ທີ່​ເປັນ​ຜູ້​ສະມັກຈາກ​ຝ່າຍ​ລັດຖະບານ ບໍ່​ສາມາດ​ລະດົມ​ເອົາ​ ສຽງ​ສະໜັບສະໜຸນ​ໄດ້​ຫລາຍ​ຮອດ 180 ສຽງ​ ທີ່​ຕ້ອງການນັ້ນ.
ສະພາຂອງກຣິສ ບໍ່ສາມາດເລືອກເອົາປະທານາທິບໍດີຄົນໃໝ່ ອີກເປັນເທື່ອທີ 3 ໃນວັນຈັນມື້ນີ້ ຊຶ່ງເປັນເທື່ອສຸດທ້າຍ ແລະ ເປັນການປູທາງ ໃຫ້ມີການຈັດການເລືອກຕັ້ງປະທານາທິບໍດີ ຂຶ້ນໃໝ່ກ່ອນກຳນົດ ອະດີດລັດຖະມົນຕີສະພາບແວດລ້ອມຂອງສະຫະພາບຢູໂຣບ ທ່ານ Stavros Dimas ທີ່ເປັນຜູ້ສະມັກຈາກຝ່າຍລັດຖະບານ ບໍ່ສາມາດລະດົມເອົາສຽງສະໜັບສະໜຸນໄດ້ຫລາຍຮອດ 180 ສຽງທີ່ຕ້ອງການ ເພື່ອຫລີກລ່ຽງການເລືອກຕັ້ງ ທີ່ບັດນີ້ ຈະຕ້ອງ ໄດ້ຈັດຂຶ້ນ ອິງຕາມກົດໝາຍຂອງກຣິສ ການເລືອກຕັ້ງໃນສະພາ ໃນວັນຈັນມື້ນີ້ ແມ່ນຖືກເບິ່ງເຫັນວ່າ ເປັນ ຄວາມພະຍາຍາມ ໃນນາທີສຸດທ້າຍ ເພື່ອຫລີກລ່ຽງການເລືອກຕັ້ງກ່ອນກຳນົດ ທີ່ອາດຈະນຳເອົາພັກ Syriza ທີ່ນິຍົມຊ້າຍນັ້ນ ຂຶ້ນມາກຳອຳນາດ ສະຫະພາບຢູໂຣບ ແລະ ອົງການກອງທຶນສາກົນ ຊຶ່ງໄດ້ເບິ່ງແຍງ ການຊ່ວຍເຫຼືອດ້ານ ການເງິນ 2 ຊຸດໃຫ້ແກ່ກຣິສ ຢ້ານກົວວ່າ ພັກ Syriza ຈະຕ່າວປີ້ນ ການປະຕິຮູບດ້ານ ເສດຖະກິດຫຼາຍໆຢ່າງຂອງປະເທດ ທີ່ກຳລັງດຳເນີນໄປຢູ່ນັ້ນ